Camara Lundestad Joof

**Camara Christina Lundestad Joof** (født 1988) er en norsk-gambisk scenekunstner, dramatiker og forfatter. Hun er autodidakt og har ingen formell utdannelse etter endt videregående skole.

## Liv og virke
Joof debuterte som dramatiker i 2015 med den selvbiografiske forestillingen *Pavlovs Tispe*, som hun lagde i samarbeid med regissør og dramaturg Kai Johnsen. *Pavlovs Tispe* ble co-produsert av Brageteatret og Nynorskens Hus, og hadde premiere på Nynorskens Hus våren 2015. Den ble booket inn til 207 forestillinger i Skandinavia, som inkluderte en 21 ukers turné med Den kulturelle skolesekken og seks uker på repertoaret til Stockholms Stadsteater Skärholmen. 

Fra 2007 til 2018 var hun med på å lede og bygge opp barne- og ungdomsteatret Den Mangfaldige Scenen i Oslo, sammen med Liv Hege Skagestad.

I 2018 ga hun ut boka *Eg snakker om det heile tida* på Samlaget, som handler om norsk rasisme. Boka har kommet i syv opplag. Rettighetene til boka ble kjøpt av Riksteatret og skulle hatt premiere 27. januar 2021, men ble innstilt på grunn av covid-19.

Joof arbeider hovedsakelig dokumentarisk, ofte med temaene interseksjonalitet, dekolonialisering og normkritikk. Verkene hennes er satt opp i Norge, Sverige, Danmark, Tyskland og Italia.

Moren er fra Mosjøen mens faren kommer fra Banjul i Gambia. Joof er bifil og uttaler seg ofte om skeiv politikk.

Hun har bakgrunn som musiker og var en del av den performative duoen Sid Savant fra 2007 til 2012. Hun var også medlem av hiphop-kollektivet Freddy & The Casuals fra 2007 til 2010. 

I perioden 2013 til 2018 bodde Joof i København hvor hun jobbet med nordisk kulturpolitikk, visuell og utøvende kunst. Hun flyttet tilbake til Norge da hun ble husdramatiker på Dramatikkens hus i perioden 2018-2019. Hun har siden august 2019 vært fast helgekommentator i Dagbladet. I spalten skriver hun ofte om politikk, kultur og utenforskap. I 2019 ble Joof oppnevnt som rådsmedlem i Rådet for norsk kulturråd, og i 2020 tok hun over som leder for Faglig utvalg for scenekunst.

Fra 2021 er Joof husdramatiker ved Nationaltheatret.

## Bibliografi
### Dramatikk
* 2015: *Pavlovs tispe*, Brageteatret og Nynorskens Hus – dramatiker og utøvende
* 2018: *Ikke uden min mor*, Teater danskdansk – dramatiker
* 2018: *Koloniija/Nunasiaateqarneq/Koloni* – NextDoor Project – dramatiker og utøvende
* 2018: *Allied Aliens*, Zona K – dramatiker og utøvende
* 2020: *Queens*, Teater danskdansk – dramatiker
* 2020: *Fjende*, Aalborg teater og Teater stuk – dramatiker
* 2021: *De må føde oss eller pule oss for å elske oss*, Nationaltheatret – dramatiker. Heddaprisen 2021
* *Unfinished Tales*, NextDoor Projects – dramatiker
* *Samtaler med bror*, Nationaltheatret – dramatiker
* *Vi er Norden*, NextDoor Projects – dramatiker og utøvende

### Visuelle verker
* 2016: *Venteværelse* – Audiovisuell utstilling, Københavns musikteater og Den mangfaldige scenen – kurator og kunstnerisk leder
* 2018: *Allerede Her* / *Already Here* – Videoverk, Norsk kulturråd – Konsept, manus og regi

### Prosa
* 2018: *Eg snakkar om det heile tida*, Samlaget

### Oversettelser
* 2018: *Medborgar*, Claudia Rankine, Samlaget – gjendiktning i samarbeid med Kristina Leganger Iversen
* 2019: *Brev til ei krigarske I*, Athena Farrokhzad, Cornerteateret – gjendiktning i samarbeid med Kristina Leganger Iversen
* 2020: *Eg lærer mor mi å føde*, Warsan Shire, Samlaget – gjendiktning i samarbeid med Kristina Leganger Iversen
* 2020: *Det kvite kortet*, Claudia Rankine, Samlaget – gjendiktning i samarbeid med Kristina Leganger Iversen
* 2020: *Brev til ei krigarske II*, Athena Farrokhzad, Cornerteateret – gjendiktning i samarbeid med Kristina Leganger Iversen

### Diskografi
* 2009: *Definisjonen* (album), Freddy & The Casuals – vokal
* 2009: *Cripls* (album), Sid Savant – vokal
* 2010: *Cry baby* (EP), Camara & The Come-ons – vokal
* 2012: *Last Stop On Bimini Road* (album), Sid Savant – vokal
* 2012: *Ingenting er gratis* (album), Evig poesi – vokal
* 2017: «Alle popper p-piller» (single) Camara Joof – vokal og tekst

### Skuespiller
* 2010: *Vennligst forstyrr*, Den Norske Opera & Ballett
* 2011: *Ulovlig norsk*, Det Norske Teatret
* 2017: *Into the Dark* – performance av Jeanette Ehlers, Teater Får302 og Maxim Gorki Theatre – Scenekunstner

## Referanser


## Eksterne lenker
* 
* 
*